CELEX: 52015PC0501
Language: el
Date: 2015-10-14
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα ληφθεί εξ ονόματος Ευρωπαϊκής Ένωσης στο πλαίσιο του Συμβουλίου Συναλλαγών στον τομέα των Υπηρεσιών του Παγκόσμιου Οργανισμού Εμπορίου ώστε να ζητήσει την έγκριση της προτιμησιακής μεταχείρισης που υπερβαίνει την πρόσβαση στην αγορά, η οποία θα χορηγείται μονομερώς από την Ευρωπαϊκή Ένωση σε υπηρεσίες και προμηθευτές υπηρεσιών των λιγότερο ανεπτυγμένων χωρών βάσει της παρέκκλισης υπέρ των υπηρεσιών των ΛΑΧ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.10.2015
            COM(2015) 501 final
            2015/0240(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί εξ ονόματος Ευρωπαϊκής Ένωσης στο πλαίσιο του Συμβουλίου Συναλλαγών στον τομέα των Υπηρεσιών του Παγκόσμιου Οργανισμού Εμπορίου ώστε να ζητήσει την έγκριση της προτιμησιακής μεταχείρισης που υπερβαίνει την πρόσβαση στην αγορά, η οποία θα χορηγείται μονομερώς από την Ευρωπαϊκή Ένωση σε υπηρεσίες και προμηθευτές υπηρεσιών των λιγότερο ανεπτυγμένων χωρών βάσει της παρέκκλισης υπέρ των υπηρεσιών των ΛΑΧ
            
               
         
         
            
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Η προτεινόμενη απόφαση του Συμβουλίου εντάσσεται στο πλαίσιο της παρέκκλισης του ΠΟΕ υπέρ των υπηρεσιών των λιγότερο ανεπτυγμένων χωρών (ΛΑΧ). Η παρέκκλιση υπέρ των υπηρεσιών
                  1
                επιτρέπει στα μέλη του ΠΟΕ να χορηγούν στις ΛΑΧ μονομερείς προτιμήσεις όσον αφορά τις υπηρεσίες και απαιτεί την αποδοχή από το Συμβούλιο Συναλλαγών στον τομέα των Υπηρεσιών (CTS) των κοινοποιημένων προτιμήσεων που χορηγούνται σε σχέση με μέτρα άλλα από αυτά που περιγράφονται στο άρθρο XVI της GATS (πρόσβαση στην αγορά). 
            
            
               Στις 23 Ιουλίου 2015 η Επιτροπή εξέδωσε πρόταση απόφασης του Συμβουλίου
                  2
                για τον καθορισμό της θέσης που πρόκειται να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Συναλλαγών στον τομέα των Υπηρεσιών του Παγκόσμιου Οργανισμού Εμπορίου όσον αφορά την αποδοχή των προτιμήσεων που κοινοποιούνται από τα μέλη του ΠΟΕ σχετικά με τις υπηρεσίες και τους προμηθευτές υπηρεσιών των λιγότερο ανεπτυγμένων χωρών πλην εκείνων που περιγράφονται στο άρθρο XVI της GATS (πρόσβαση στην αγορά). 
            
            
               Η προτεινόμενη απόφαση του Συμβουλίου καθορίζει τη θέση που θα λάβει η Ευρωπαϊκή Ένωση στο CTS ώστε να είναι σε θέση να ζητήσει την έγκριση της προτιμησιακής μεταχείρισης που θα υπερβαίνει την πρόσβαση στην αγορά, την οποία η Ευρωπαϊκή Ένωση σκοπεύει να χορηγεί μονομερώς σε υπηρεσίες και προμηθευτές υπηρεσιών των λιγότερο ανεπτυγμένων χωρών. 
            
            
               Η προβλεπόμενη μεταχείριση που πρέπει να επιφυλάσσεται στις ΛΑΧ αποφασίστηκε με βάση προσέγγιση η οποία παρουσιάστηκε στα μέλη του ΠΟΕ σε συνεδρίαση υψηλού επιπέδου του CTS στις 5 Φεβρουαρίου 2015 ενώ διαβιβάστηκε ένδειξη της πρόθεσης κοινοποίησης στον ΠΟΕ στις 30 Ιουλίου 2015.
            
            
               Συνοχή με τις υφιστάμενες διατάξεις στον εν λόγω τομέα πολιτικής και άλλες πολιτικές της Ένωσης
            
            
               Κατά την Ένατη Υπουργική Διάσκεψη του ΠΟΕ στο Μπαλί, η οποία πραγματοποιήθηκε στο στις 3-6 Δεκεμβρίου 2013, η Ευρωπαϊκή Ένωση συναίνεσε στην έκδοση απόφασης για την έναρξης εφαρμογής μιας παρέκκλισης υπέρ των υπηρεσιών των ΛΑΧ
                  3
               . Η ΕΕ έχει δεσμευθεί για την επιτυχία της επικείμενης Δέκατης Υπουργικής Διάσκεψης του ΠΟΕ που θα πραγματοποιηθεί στο Ναϊρόμπι τον Δεκέμβριο του 2015 και για την αποφασιστική πρόοδο των διαπραγματεύσεων του Γύρου της Ντόχα για την ανάπτυξη και την εφαρμογή της δέσμης αποτελεσμάτων του Μπαλί, συμπεριλαμβανομένων των στοιχείων για τις ΛΑΧ. Η προτεινόμενη απόφαση του Συμβουλίου αποτελεί μέρος αυτής της διαδικασίας εφαρμογής του Μπαλί. 
            
            
               Η υποστήριξη της οικονομικής ανάπτυξης των ΛΑΧ μέσω προτιμήσεων που χορηγούνται στο πλαίσιο της παρέκκλισης θα συμβάλει στην επίτευξη των στόχων της Συνθήκης σύμφωνα με τους οποίους η ΕΕ συμβάλλει στην αρμονική ανάπτυξη του παγκόσμιου εμπορίου και καθορίζει και εφαρμόζει κοινές πολιτικές για την προώθηση της αειφόρου ανάπτυξης των αναπτυσσόμενων χωρών
                  4
               . Η προτεινόμενη έγκριση θα συνεισφέρει επίσης στην ολοκλήρωση μέρους των διαπραγματεύσεων για το αναπτυξιακό πρόγραμμα της Ντόχα όσον αφορά τις υπηρεσίες.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Νομική βάση
            
            
               
                  Οι νομικές βάσεις για την προτεινόμενη κοινοποίηση του Συμβουλίου είναι το άρθρο 91, το άρθρο 100 και το άρθρο 207 παράγραφος 4 πρώτο εδάφιο σε συνδυασμό με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ). 
               
            
            
               Το άρθρο 218 παράγραφος 9 της ΣΛΕΕ προβλέπει ότι όταν χρειάζεται να ληφθεί απόφαση που παράγει έννομα αποτελέσματα στο πλαίσιο οργάνου που έχει συσταθεί μέσω διεθνούς συμφωνίας, το Συμβούλιο, μετά από πρόταση της Επιτροπής ή του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, εκδίδει απόφαση για τον καθορισμό της θέσης που θα πρέπει να ληφθεί, εξ ονόματος της Ένωσης, σε σχέση με τη λήψη αυτής της απόφασης στο εν λόγω όργανο. Αν και η κοινοποίηση των προτιμήσεων που η Ένωση  σκοπεύει να χορηγήσει στις ΛΑΧ δεν παράγει έννομα αποτελέσματα, θα περιλαμβάνει δεσμεύσεις που υπερβαίνουν την πρόσβαση στην αγορά και απαιτούν έγκριση στο CTS, για τον λόγο αυτό είναι σκόπιμη η έκδοση απόφασης βάσει του άρθρου 218 παράγραφος 9 της ΣΛΕΕ. Οι προβλεπόμενες προτιμήσεις σχετίζονται με υποχρεώσεις στο πλαίσιο της Γενικής Συμφωνίας για τις συναλλαγές στον τομέα των υπηρεσιών και μπορούν να αφορούν όλους τους τομείς υπηρεσιών, συμπεριλαμβανομένων των υπηρεσιών μεταφορών. Συνεπώς, η προτεινόμενη απόφαση εμπίπτει στο πεδίο εφαρμογής των άρθρων 91, 100 και του άρθρου 207 παράγραφος 4 πρώτο εδάφιο της ΣΛΕΕ. 
            
            
               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις.
               
            
            
               2015/0240 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα ληφθεί εξ ονόματος Ευρωπαϊκής Ένωσης στο πλαίσιο του Συμβουλίου Συναλλαγών στον τομέα των Υπηρεσιών του Παγκόσμιου Οργανισμού Εμπορίου ώστε να ζητήσει την έγκριση της προτιμησιακής μεταχείρισης που υπερβαίνει την πρόσβαση στην αγορά, η οποία θα χορηγείται μονομερώς από την Ευρωπαϊκή Ένωση σε υπηρεσίες και προμηθευτές υπηρεσιών των λιγότερο ανεπτυγμένων χωρών βάσει της παρέκκλισης υπέρ των υπηρεσιών των ΛΑΧ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9, 
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Το άρθρο IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («ΠΟΕ») θεσπίζει τις διαδικασίες για τη χορήγηση παρεκκλίσεων σχετικά με τις πολυμερείς εμπορικές συμφωνίες που περιλαμβάνονται στα παραρτήματα 1A, 1B ή 1C της εν λόγω συμφωνίας και στα παραρτήματά τους.
            
            
               (2)Έχει ζητηθεί παρέκκλιση για να δοθεί η δυνατότητα σε μέλη του ΠΟΕ να χορηγήσουν προτιμησιακή μεταχείριση σε υπηρεσίες και προμηθευτές υπηρεσιών των λιγότερο ανεπτυγμένων χωρών μελών χωρίς να δοθεί η ίδια μεταχείριση σε παρόμοιες υπηρεσίες και προμηθευτές υπηρεσιών όλων των άλλων μελών του ΠΟΕ, με την απαλλαγή, κατ’ εξαίρεση, από την υποχρέωση του άρθρου ΙΙ παράγραφος 1 της Γενικής Συμφωνίας για τις συναλλαγές στον τομέα των υπηρεσιών (GATS). Το Συμβούλιο ενέκρινε τη θέση της Ευρωπαϊκής Ένωσης υπέρ της παρέκκλισης με την απόφαση του Συμβουλίου της 14ης Δεκεμβρίου 2011 (2012/8/ΕΕ).
            
            
               (3)Η απόφαση της Υπουργικής Διάσκεψης του ΠΟΕ της 17ης Δεκεμβρίου 2011, η οποία επιτρέπει στα μέλη του ΠΟΕ να χορηγούν προτιμησιακή μεταχείριση σε υπηρεσίες και προμηθευτές υπηρεσιών των λιγότερο ανεπτυγμένων χωρών μελών για περίοδο 15 ετών, ορίζει στις παραγράφους 1 και 2 σημείο i) ότι τα μέλη που χορηγούν προτιμησιακή μεταχείριση σύμφωνα με αυτήν την παρέκκλιση υποβάλλουν κοινοποίηση στο Συμβούλιο Συναλλαγών στον τομέα των Υπηρεσιών (CTS) και ii) ότι η προτιμησιακή μεταχείριση όσον αφορά την εφαρμογή μέτρων άλλων από αυτά που περιγράφονται στο άρθρο XVI της GATS υπόκειται σε έγκριση από το CTS σύμφωνα με τις οικείες διαδικασίες. Η απαίτηση για έγκριση από το CTS όσον αφορά τα εν λόγω μέτρα επαναλαμβάνεται στην παράγραφο 1.3 της απόφασης της Υπουργικής Διάσκεψης του ΠΟΕ της 7ης Δεκεμβρίου 2013. 
            
            
               (4)Με την απόφαση του Συμβουλίου της [] 2015 [], καθορίστηκε η θέση της Ένωσης να αποδεχθεί προτιμήσεις πέρα από το άρθρο XVI της GATS που χορηγούνται από άλλα μέλη του ΠΟΕ σε υπηρεσίες και προμηθευτές υπηρεσιών των λιγότερο ανεπτυγμένων χωρών μελών.
            
            
               (5)Επιπλέον της αποδοχής των προτιμήσεων που χορηγούνται από άλλα μέλη του ΠΟΕ, είναι προς το συμφέρον των αναπτυξιακών στόχων της Ευρωπαϊκής Ένωσης και ευνοεί την ολοκλήρωση μέρους των διαπραγματεύσεων για το αναπτυξιακό πρόγραμμα της Ντόχα σχετικά με τις υπηρεσίες το γεγονός ότι η Ευρωπαϊκή Ένωση επιδιώκει την έγκριση της προτιμησιακής μεταχείρισης που υπερβαίνει την πρόσβαση στην αγορά, την οποία σκοπεύει να χορηγήσει σε υπηρεσίες και προμηθευτές υπηρεσιών των λιγότερο ανεπτυγμένων χωρών μελών, λαμβάνοντας ιδιαίτερα υπόψη τις προτιμήσεις που χορηγούνται όσον αφορά την προσωρινή διαμονή φυσικών προσώπων για την παροχή υπηρεσιών προκειμένου να θεσπιστούν κίνητρα για την εκπλήρωση υποχρεώσεων επανεισδοχής δυνάμει του διεθνούς δικαίου, την εφαρμογή των υφιστάμενων συμφωνιών επανεισδοχής και τη σύναψη νέων, υπό την προϋπόθεση ότι οι λιγότερο αναπτυγμένες χώρες συνεργάζονται με την Ευρωπαϊκή Ένωση για τη διαχείριση της μετανάστευσης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Ένωση θα ζητήσει την έγκριση, στο πλαίσιο του Συμβουλίου Συναλλαγών στον τομέα των υπηρεσιών του ΠΟΕ, της προτιμησιακής μεταχείρισης που η Ένωση σκοπεύει να χορηγήσει σε υπηρεσίες και προμηθευτές υπηρεσιών των λιγότερο ανεπτυγμένων χωρών και, ειδικά των προτιμήσεων αυτών που υπερβαίνουν την πρόσβαση στην αγορά, όπως ορίζεται στην προσθήκη της παρούσας απόφασης και σύμφωνα με τις αποφάσεις της υπουργικής διάσκεψης του ΠΟΕ της 17ης Δεκεμβρίου 2011 (WT/L/847) και της 7ης Δεκεμβρίου 2013 (WT/L/918). 
            
            
               Η θέση αυτή εκφράζεται από την Ευρωπαϊκή Επιτροπή.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της δημοσίευσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Οι παρεκκλίσεις είναι άδειες που χορηγούνται από το Γενικό Συμβούλιο/την Υπουργική Διάσκεψη του ΠΟΕ για προσωρινή παρέκκλιση από ορισμένες υποχρεώσεις οι οποίες άλλως είναι εφαρμοστέες στο πλαίσιο του ΠΟΕ.
               
               
                  
                     (2)
                  COM(2015) 356.
               
               
                  
                     (3)
                  WT/L/918.
               
               
                  
                     (4)
                  Άρθρα 205 και 206 της ΣΛΕΕ και άρθρο 21 της ΣΕΕ.